
	Εσπερίδα

Ο Ελληνικός Ευεργετισμός

 και η Κοινωνική Δικαιοσύνη

 στο διάβα της Ιστορίας

στο Σπίτι της Κύπρου

Το Σπίτι της Κύπρου και η Εταιρεία Ελλήνων Ευεργετών, με αφορμή την «Παγκόσμια Ημέρα Κοινωνικής Δικαιοσύνης», πραγματοποίησαν την Τρίτη 21 Φεβρουαρίου 2017, στο Σπίτι της Κύπρου, την εσπερίδα με θέμα «Ο Ελληνικός Ευεργετισμός και η Κοινωνική Δικαιοσύνη στο διάβα της Ιστορίας».

Τους ομιλητές και τους παρευρισκομένους καλωσόρισε η Μορφωτικός Σύμβουλος κ. Μαρία Παναγίδου και στη συνέχεια έδωσε τον λόγο στην κ. Ιωάννα Κονδύλη, Καθηγήτρια Νομικής Σχολής Εθνικού και Καποδιστριακού Πανεπιστημίου Αθηνών, Επίτιμος Πρόεδρος Συνδέσμου Υποτρόφων Ωνασείου Ιδρύματος, Αντιπρόεδρος Εταιρείας Ελλήνων Ευεργετών, η οποία ανέλαβε τον συντονισμό της εκδήλωσης.
Ο Δικηγόρος, Ιδρυτής-Πρόεδρος της Εταιρείας Ελλήνων Ευεργετών κ. Ανάστος Δημητρόπουλος μίλησε για τον «Θεσμό της Ευεργεσίας από την αρχαιότητα έως σήμερα».

Η Δρ Αγνή Βλαβιανού, Ιδρυτής-Πρόεδρος Διεθνούς Οργανώσεως Βιοπολιτικής, ανέπτυξε στην ομιλία της το θέμα, «Βιοπολιτική και Κοινωνική Δικαιοσύνη».

«Αλληλέγγυα Ευρώπη και Κοινωνική Δικαιοσύνη», ήταν το θέμα της εισήγησης του Καθηγητή Φιλοσοφίας και Ιστορίας της Τέχνης του Πανεπιστημίου Strate College και Creapole στο Παρίσι, κ. Δημοσθένη Δαββέτα.
Την εισήγηση με θέμα, «Κύπριοι Ευεργέτες στον ελλαδικό χώρο», του κ. Γιώργου Γεωργή,  Καθηγητή Νεότερης Ιστορίας Πανεπιστημίου Νεάπολις Πάφου, πρώην Πρέσβη της Κύπρου στην Ελλάδα, διάβασε ο συνεργάτης του ιστορικός, Δρ Αντώνης Κλάψης.

Η εσπερίδα ολοκληρώθηκε με την εργασία του κ. Γιώργου Παπαϊωάννου, Καθηγητή Μουσειολογίας του Ιονίου Πανεπιστημίου, με τίτλο «Πανελλήνιο Μητρώο Ευεργετών. Ψηφιακό Μουσείο Κυπρίων Ευεργετών».
Στο πλαίσιο της εκδήλωσης η Εταιρεία Ελλήνων Ευεργετών απένειμε στο Ίδρυμα Α. Γ. Λεβέντης, το αριστείο «Άθλος Ευεργεσίας», για την ευεργετική συνεισφορά του Ιδρύματος στην απονομή κοινωνικής δικαιοσύνης. Το αριστείο παρέλαβε, εκ μέρους του Ιδρύματος ο Καθηγητής Πολιτικής Επιστήμης του Τμήματος Πολιτικής Επιστήμης και Δημόσιας Διοίκησης του Εθνικού και Καποδιστριακού Πανεπιστημίου Αθηνών, κ. Πασχάλης Μ. Κιτρομηλίδης.

